Diari Oficial de la Generalitat Valenciana


Sumari del DOGV 8986, del 30-12-2020 (2020/11112)

RESOLUCIÓ de 29 de desembre de 2020, de la presidenta del Consorci Hospital General Universitari de València (CHGUV), per la qual s'aprova l'oferta d'ocupació pública de l'any 2020.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   8986

Data del DOGV
:   30-12-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/11380


Data del document
:   29-12-2020

Organisme emissor
:   Consorci Hospital General Universitari de València

Tipus de document
:   Resolució

Descriptors 

:   * concurs administratiu

RESOLUCIÓ de 29 de desembre de 2020, de la presidenta del Consorci Hospital General Universitari de València (CHGUV), per la qual s'aprova l'oferta d'ocupació pública de l'any 2020. [2020/11061]  
El text refós de la Llei de l'estatut de l'empleat públic, aprovat per l'RDL 5/2015, de 30 d'octubre, regula en els seus títols IV i V els mecanismes i principis d'accés a l'ocupació pública i el contingut essencial de les seues ofertes, assenyalant en el seu article 70 que les necessitats de recursos humans amb dotació pressupostària hauran de ser objecte d'oferta d'ocupació pública. En el mateix sentit, el Conveni col·lectiu del CHGUV regula el règim i procediment de selecció de personal en l'àmbit de la seua organització.  
Per la seua part, l'article 19.U.3 de la Llei 6/2018, de 3 de juliol, de pressupostos generals de l'Estat per a l'any 2018, i la disposició addicional trenta-u, en relació amb l'article 36 de la Llei 28/2018, de 28 de desembre, de pressupostos de la Generalitat per a l'exercici 2019, assenyalen que la incorporació de nou personal en el sector públic haurà d'ajustar-se als límits legals assenyalats en les esmentades normes pressupostàries, si bé en l'àmbit de la sanitat pública, i pel que respecta a les places hospitalàries, l'oferta d'ocupació pública podrà arribar fins al cent per cent de la taxa de reposició ?calculada segons la norma estatal bàsica?, tot respectant l'import del capítol I del corresponent pressupost de despesa i amb les determinacions establides en la Resolució de 15 de maig de 2018, del conseller d'Hisenda i Model Econòmic, per la qual es dictaven les instruccions i la publicació del II Acord de la Comissió de Diàleg Social del Sector Públic Instrumental de la Generalitat en matèria de criteris generals d'aplicació a les ofertes d'ocupació pública i les seues convocatòries en el sector públic instrumental de la Generalitat.  
  
Els criteris que han de servir en la determinació del valor absolut de la taxa de reposició queden regulats en la norma pressupostària estatal i aquesta se circumscriu a l'àmbit temporal de l'exercici econòmic immediatament anterior, és a dir, al de 2019. Així doncs, el total de places que poden ser convocades en la present oferta d'ocupació no podrà superar el total de la taxa de reposició, que l'any 2019 ha assolit la xifra de 110 efectius amb un percentatge de reposició del cent per cent, resultat del total d'empleats fixos que durant l'exercici econòmic de 2019 han extingit la seua relació laboral.  
El V Conveni Col·lectiu del Consorci HGUV, estableix en l'article 11 apartat 3, el compromís d'aprovar amb anualment ofertes d'ocupació pública, amb l'objectiu d'adequar les dotacions de personal a les necessitats de l'organització i reduir la taxa de temporalitat en l'ocupació pública. Aquest compromís s'alinea amb la política sanitària de la Generalitat, i en concret amb una planificació dels recursos humans que resulten necessaris per a prestar als ciutadans uns serveis de qualitat.  
Les places incloses en aquesta oferta, i que es detallen en l'annex, es proveiran per personal de nou ingrés seleccionat mitjançant un accés de torn lliure i per personal que accedirà a través dels sistemes de promoció interna, mitjançant aquest sistema s'acomplirà la disposició transitòria quarta del V Conveni col·lectiu respecte del personal administratiu; s'hi inclou també la reserva legal de places per a ser proveïdes per persones amb diversitat funcional de conformitat amb l'article 4, apartats 1 i 2, del text refós de la Llei general de drets de les persones amb discapacitat i de la seua inclusió social, aprovat per l'RDL 1/2013, de 29 de novembre. El total de les places que s'ofereixen són de caràcter assistencial directe o amb estreta vinculació a l'assistència sanitària.  
  
D'altra banda, mitjançant la Resolució d'aquesta presidència, de data 27 de desembre de 2018, publicada en el DOGV de 31 de desembre, es va aprovar l'oferta corresponent a aquest any, la qual va ser modificada per la Resolució de 15 de gener de 2020 i publicada en el DOGV de 17 de febrer de 2020; així mateix per Resolució d'aquesta presidència, de 27 de desembre de 2019, publicada en el DOGV de 31 de desembre, es va aprovar l'oferta corresponent a aquest any, la qual va ser modificada per la Resolució de 24 de gener de 2020 i publicada en el DOGV de 24 de febrer de 2020, que en aquests moments no estan iniciades, per la qual cosa res no impedeix que puguen ser acumulades a la present oferta pels principis d'economia de mitjans, celeritat i eficiència, i es contemple la possibilitat d'agrupar-les per categories en la mateixa convocatòria de les proves selectives que desenvolupen aquesta OOP.  
La present oferta d'ocupació pública i els criteris bàsics tinguts en compte han sigut objecte de negociació i amb acord amb la majoria de la representació unitària del personal laboral del CHGUV.  
El Consell de Govern del Consorci HGUV, en la sessió del dia 16 de desembre de 2020, ha autoritzat la present oferta d'ocupació pública, segons consta en l'acta corresponent.  
Com a conseqüència del que s'ha exposat, d'acord amb l'article 70.2 del text refós de la Llei de l'estatut de l'empleat públic, aprovat per l'RDL 5/2015, de 30 d'octubre, i amb les funcions atribuïdes per l'article 13 dels Estatuts del CHGUV (DOGV 29.05.2006), per delegació de l'Acord del Consell de Govern de 12.12.2003 (DOGV 13.01.2004), i amb informe favorable previ de la Direcció General de Pressupostos, de la Generalitat, aquesta presidència del Consorci Hospital General Universitari de València resol:  
  
1. Aprovació de l'oferta d'ocupació pública  
D'acord amb el que es preveu en l'article 70 del text refós de la Llei de l'estatut bàsic de l'empleat públic, aprovat per l'RDL 5/2015, de 30 d'octubre, i article 10 del IV Conveni col·lectiu del CHGUV, s'aprova l'oferta d'ocupació pública 2020 en els termes que s'especifiquen en aquesta resolució.  
  
2. Distribució de l'oferta d'ocupació pública  
En l'oferta d'ocupació pública s'inclouen places dotades pressupostàriament que no poden ser proveïdes amb els efectius de personal existents, segons la distribució que es detalla en l'annex, amb els límits previstos en les normes pressupostàries vigents.  
  
3. Persones amb diversitat funcional  
D'acord amb l'article 59 de l'RDL 5/2015, pel qual s'aprova el text refós de la Llei de l'estatut bàsic de l'empleat públic, en la redacció disposada en l'apartat 2 de l'article 4 del text refós de la Llei general de dret de les persones amb discapacitat i de la seua inclusió social, aprovat per l'RDL 1/2013, de 29 de novembre, s'ha disposat una reserva total de vacants per a ser cobertes entre persones amb diversitat funcional sempre que superen els processos selectius i acrediten una discapacitat igual o superior al 33 % i la compatibilitat amb l'acompliment de les funcions i tasques en els termes que establisquen les respectives convocatòries.  
  
En les proves selectives s'establiran per a les persones que ho sol·liciten amb discapacitat amb grau de diversitat funcional igual o superior al 33 %, les adaptacions i els ajustos raonables necessaris de temps i mitjans per a la realització, per a assegurar que participen en condicions d'igualtat.  
La distribució de les places reservades es detalla en l'annex.  
Les places reservades que queden desertes s'acumularan a les del torn lliure que corresponga.  
4. Promoció interna  
Amb l'objectiu de fomentar la promoció interna, es convocaran mitjançant procediment de promoció les places que es detallen en l'annex.  
  
Les places reservades per a promoció interna que queden desertes s'acumularan a les de torn lliure en el cas que hi haja convocatòria de tots dos torns per a la mateixa categoria professional; referent a això, únicament s'han convocat en torn de promoció interna les places de treballador social que no computen en la taxa de reposició.  
5. Convocatòria de les proves selectives i desenvolupament de l'oferta. Acumulació d'ofertes d'ocupació pública de 2018-2019.  
5.1. Les convocatòries de proves selectives derivades d'aquesta oferta, inclouran també les de la mateixa categoria i torn incloses en les OOP de 2018-2019; es publicaran en el Diari Oficial de la Generalitat Valenciana i es desenvoluparan mitjançant el sistema de concurs oposició i concurs de mèrits per al personal administratiu, en compliment de la disposició transitòria quarta del V Conveni col·lectiu.  
5.2. El contingut dels programes i de les proves en els seus diferents exercicis serà adequat al conjunt de funcions per a desenvolupar per a cada categoria o especialitat.  
En el torn de promoció interna s'exclourà de les proves selectives tot el bloc de coneixements generals dels corresponents programes.  
Quan la naturalesa dels processos selectius i de les funcions que calga exercir ho permeten, es podran establir proves, programes o mòduls comuns a diferents especialitats o categories.  
5.3. Els processos selectius orientaran la seua estructura i realització a la racionalització i simplificació, així com a una reducció dels terminis d'execució.  
5.4. Els diferents torns d'accés, si escau, seran objecte de convocatòries unificades.  
5.5. La present oferta d'ocupació pública haurà d'estar executada íntegrament en el termini improrrogable de tres anys a comptar des de la data de publicació en el Diari Oficial de la Generalitat Valenciana de l'oferta corresponent a 2020.  
  
6. Integració en el Departament de Salut València-Hospital General  
  
En el marc del conveni administratiu subscrit amb la Generalitat Valenciana, totes les places objecte de l'oferta d'ocupació pública s'adscriuen al CHGUV, però tindran la consideració de places del departament de salut, i implicaran l'obligació de prestació de serveis en aquest àmbit funcional i geogràfic.  
  
7. Publicitat i difusió  
Sense perjudici de la publicació de les convocatòries en el Diari Oficial de la Generalitat Valenciana, aquestes i els actes de gestió i tràmit de cadascuna es publicaran amb caràcter informatiu en la pàgina web corporativa: http://www.chguv.san.gva.es/empleopublico.  
  
8. Es faculta la Direcció de Recursos Humans del CHGUV per a dictar totes les instruccions que siguen necessàries per a l'execució d'aquesta oferta d'ocupació pública.  
  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.   
  
Contra la present resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius de la ciutat de València, en el termini de dos mesos, comptats a partir de l'endemà de la publicació, d'acord amb els articles 114 i 115 de la Llei 39/2015, d'1 d'octubre, del procediment administratiu comú de les administracions públiques, i amb els articles 14 i 46 de la Llei 29/1998, reguladora de la jurisdicció contenciosa administrativa.  
Potestativament, es podrà interposar un recurs de reposició davant de la Presidència del CHGUV, en el termini d'un mes comptat des de l'endemà de la publicació, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjudici que utilitzen qualsevol altra via de recurs que estimen convenient.  
  
València, 29 de desembre de 2020.- La presidenta del CHGUV i consellera de Sanitat Universal i Salut Pública: Ana Barceló Chico.